section_heading: Biografija
paragraph_text: Rođen je 20. lipnja 1921. godine u Zenici u židovskoj obitelji,<ref>Jaša Romano, 1982, str. 348 od oca Haima (1900-1941), stradalnika jasenovačkog logora,<ref>[http://www.jusp-jasenovac.hr/Default.aspx?sid=7618 Poimenični popis žrtava KCL Jasenovac 1941. - 1945.] i majke Simhe Finci. U Zenici je pohađao osnovnu školu i dva razreda srednje škole, a potom je kod oca izučavao stolarski zanat da bi na kraju završio metaluršku školu. Tijekom Drugoga svjetskog rata uhićen je u Splitu i prebačen u zatvor u Velu Luku na otoku Korčuli. Nakon kapitulacije Italije odlazi u savezničku bolnicu na Siciliji, potom u Sjevernu Afriku te konačno u talijanski Bari odakle je s Trećom prekomorskom brigadom dospio na Vis. U partizanima se bavio glumom i sviranjem, a nakon ranjavanja 1944. godine nastavlja glumiti u Kazalištu narodnog oslobođenja za Dalmaciju i u Narodnom kazalištu u Splitu. U isto vrijeme u Splitu pohađa i redateljsko-glumački tečaj pri ZAVNOH-u. Poslije rata u Zagrebu završava gimnaziju (1949.) i Filozofski fakultet (1954.). Bio je ravnatelj Zadružnog studija za grafiku, likovno oblikovanje i organizaciju, kao i Zagrebačkog dramskog kazališta u kojemu je radio i kao redatelj, inspicijent, organizator te na kraju kao šef propagande. Umro je u Zagrebu 11. veljače 1979.